SKRIFTLIG FORESPØRGSEL E-1994/02

af Samuli Pohjamo (ELDR) og Mikko Pesälä (ELDR) til Kommissionen

(8. juli 2002)

Om: Sikring af landbrugeres retssikkerhed i forbindelse med stadig skiftende landbrugsbestemmelser

EU's lovgivning på landbrugsområdet er under stadig forandring. Reglernes gennemførelse vanskeliggøres af, at de ændres og præciseres. Lokale myndigheder tør ikke længere påtage sig ansvaret

for landbrugeres støtteansøgninger under de vedvarende ændringer, og gennemførelsesvejledningen er forvirrende. I sidste ende er det landbrugerne, som lider under denne form for forvaltning, og eventuelle fejl medfører, at de pålægges urimelige sanktioner.

Jeg har sat mig ind i Kommissionens forslag til forenkling af forvaltningen, men landbruget synes ikke at fremgå af disse.

Hvordan vil Kommissionen forny forvaltningen af landbruget og beslutningstagningen for at sikre landbrugeres retssikkerhed og forvaltningens rimelighed under stadig skiftende forhold?

Svar afgivet på Kommissionens vegne af Franz Fischler

(19. august 2002)

Kommissionens er af den opfattelse, at en enkel og klar lovgivning er af afgørende betydning for en sund og effektiv forvaltning af begrænsede ressourcer, såvel økonomiske som menneskelige, og at dette gælder for alle politikområder. Jo mere uklare og komplicerede reglerne er, jo vanskeligere og mere bekostelige er deres gennemførelse og forvaltning og kontrollen med deres overholdelse, hvad angår de administrative og menneskelige ressourcer, og jo større er mulighederne for svig. En forenkling er af væsentlig betydning både for en øget omkostningseffektivitet inden for den fælles landbrugspolitik og for at mindske risikoen for fejl og svig.

Generaldirektoratet for Landbrug har allerede i en række år prioriteret forenklingen højt, og bestræbelserne på dette område går meget længere tilbage end de nuværende Kommissionsforslag vedrørende en administrativ forenkling. I 1995 blev der oprettet en afdeling med forenkling som sit særlige ansvarsområde, og siden 1999 har der internt været fastsat retningslinjer for forenkling. Både Europa-Parlamentet og Rådet har givet udtryk for deres opbakning af Kommissionens bestræbelser de seneste år på at mindske de administrative byrder, som den fælles landbrugspolitik medfører både for landbrugerne og for de nationale forvaltninger.

I arbejdet med at forenkle den fælles landbrugspolitik har Kommissionen hidtil valgt at koncentrere sig om at gøre landbrugsbestemmelserne så klare, gennemsigtige og lettilgængelige som muligt og om at begrænse den administrative arbejdsbyrde, som den fælles landbrugspolitik medfører såvel for landbrugere og andre berørte parter som for de nationale myndigheder og EF-myndighederne, til det absolut nødvendige.

Der er også taget en række særlige initiativer, bl.a. ordningen for mindre landbrugere, som tager sigte på i stedet for de årlige ansøgninger for de forskellige støtteordninger at anvende en enkelt støtteansøgning, som gælder for en forsøgsperiode på for fire år, så den administrative byrde derved lettes såvel for landbrugerne som for forvaltningerne.

Forenkling er et af hovedpunkterne i forbindelse med den nuværende midtvejsreform af den fælles landbrugspolitik(1), hvor det foreslås at forenkle støtteordningerne, og hvor denne fremgangsmåde med en samlet støttebetaling yderligere udvikles.

Hvad den korrekte anvendelse af støtteordningerne og af de tilknyttede administrative procedurer angår, så er det medlemsstaterne, der er ansvarlige herfor; det er de nationale myndigheder, der er ansvarlige for de gennemførelsesinstrukser, de udsender.

(1) KOM(2002) 394 endelig udg.